GHA verheug oor taaluitspraak – praag.co.za
GHA verheug oor taaluitspraak
Mnr Cerneels Lourens, 'n prokureur van Brits, het 'n belangrike grondwetsaak in die hooggeregshof teen die owerheid gewen. Die saak het gehandel oor die owerheid se nalatigheid en versuim om 'n taalwet daar te stel wat ál die amptlike tale in die land moet beskerm.
Die Genootskap vir die Handhawing van Afrikaans is saam met mnr. Lourens verheug oor die uitspraak wat Regter Ben du Plessis in die Hooggeregshof gelewer het. In sy uitspraak het Regter Du Plessis mnr Lourens gelyk gegee dat die owerheid 'n taalwet moet promulgeer wat die tale van alle minderheidsgroepe in Suid-Afrika in terme van die grondwet moet beskerm. Hy het voorts die minister van kuns en kultuur opdrag gegee om sonder versuim aandag aan die saak te gee en hom versoek dat die taalwet binne twee jaar vanaf hierdie datum in plek moet wees.
Of die minister in staat sal wees of die politieke wil sal hê om so 'n wet daar te stel en te implimenteer, moet nog gesien word. Tans regeer die owerheid op 'n outokratiese wyse en beskou homself verhewe bo die RSA-grondwet maar terselfdertyd verwag hy onregmatig van sy onderdane om die grondwet te gehoorsaam en gebruik sy magte in terme van die grondwet om bv. Afrikaans op skool- en universiteitsvlakke ter wille van Engels te elimineer. Talle hofsake om die voortbestaan van Afrikaans is bewys hiervan.
Na hierdie waterskeidingshofuitspraak versoek die GHA die owerheid om Afrikaans en ander tale van minderheidsgroepe langs Engels gelyk te beregtig op die vlak van onderwys, die regstelsel, staatsdepartemente en plaaslike owerhede.
Ten slotte sê die GHA aan die owerheid dat Afrikaans lank reeds as 'n wêreldtaal erken word op die grond van die prestasies van Afrikaanssprekende wetenskaplikes en letterkundiges. Feitlik daagliks word hierdie prestasies op hierdie terreine in ander wêreldtale soos bv. Engels en Frans vertaal en wêreldwyd versprei. Die GHA versoek dus die Owerheid om hierdie hoë status van Afrikaans in die toekoms te erken en te eerbiedig.
измена супружескаяОлександр Васильович Фільчаков
Skrywer Dan RoodtGepubliseer op 17 Maart 2010 Kategorieë Afrikaanse nuusSleutelwoord afrikaans, gha, grondwet, taalwet